Leon van Nierop se resensie: Late NightLate Night *** Met Emma Thompson en Mindy Kaling Regisseur: Nisha Ganatra Jy kan nie vandeesweek ŉ groter kontras kry as tussen die grieselrige Joker (met Joaquin Phoenix en Robert de Niro) en hierdie vrolike Dowwe Dolla-kaperjolle nie. Nie dat dié Dollas dof is nie, maar hul monde is so skerp soos Minora-skeermeslemmetjies! Die altyd-betroubare Emma Thompson, wat gedurig lettergrepe rondom die warm aartappel in haar mond probeer vorm, bied ŉ laataand-kletsprogram aan. Maar sy is emosioneel venynig en katterig, voel vere vir die ouens wat haar tekste skryf en sweef so verwaand soos ŉ pou tussen haar volgelinge deur. Sy word aangeraai om ŉ vroueskrywer op haar paneel aan te stel, en dis waar die woordvonke bars. Die nuwe meisie wat aangestel word ken nie eintlik televisie nie, weet nie hoe ŉ mens kwinkslae vir ŉ komedieprogram skryf nie, en hou nie haar tong in toom teenoor die Thompson-kletsprogramaanbieder nie. Dit sorg vir skaterlag-stik-in-jou-springmielies oomblikke. Alhoewel vroue soms gestereotipeer word, en nie alle sêgoed so snaaks is soos die skrywers dink nie (dit tref nie die kol elke keer nie) is dit ŉ welkome blaaskansie van die anargie van ander rolprente soos Rambo: Last Blood (met Sylvester Stallone) tans op die kringloop. Aanbeveel as ligte ontspanningsvermaak wat nie te diep (of diep genoeg) onder die oppervlakte van vroueverhoudings delf nie. Die fliek wys tans by SterKinekor en NuMetro Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite